SKRIFTLIG FORESPØRGSEL P-0896/01

af Antonios Trakatellis (PPE-DE) til Kommissionen

(19. marts 2001)

Om: Program for udryddelse og overvågning af dyresygdomme og udgifter på veterinærområdet i Grækenland

I år 2000 blev der konstateret mund- og klovsyge i Grækenland (i hhv. Evros og Xanthi amt), og der blev slagtet 5 330 køer og okser, 3 500 får og geder og 450 svin. Europa-Kommissionen har efter at have gennemført kontrol på grundlag af beslutning 90/424/EØF(1) og 94/370/EØF(2) om visse udgifter på veterinærområdet, og undersøgelser vedrørende veterinærforanstaltninger på konkrete områder og vedrørende programmet for udryddelse og overvågning af dyresygdomme, konstateret, at systemet til bekæmpelse af forskellige sygdomme (brucellose hos køer og okser samt får og geder, tuberkulose hos køer og okser og scrapie hos får) ikke fungerer tilfredsstillende i Grækenland, og at de programmer, som gennemføres, er utilstrækkelige både fra et veterinærmedicinsk synspunkt, og hvad forvaltningen af de finansielle midler angår.

Kan Kommissionen på baggrund af ovenstående oplyse:

- Hvilke uregelmæssigheder blev der konstateret i forbindelse med programmerne til udryddelse, overvågning og bekæmpelse af sygdomme hos dyr, og af hvilken størrelsesorden er de beløb, som Fællesskabet ikke bevilligede Grækenland i form af finansielt bidrag?

- Har Grækenland på grundlag af direktiv 90/423/EØF(3) om bekæmpelse af mund- og klovsyge forelagt en katastrofeplan indeholdende de nationale foranstaltninger, som skal iværksættes øjeblikkeligt i tilfælde af udbrud af mund- og klovsyge, og i hvilket omfang opfylder denne plan og foranstaltningerne det ønskede mål om hurtig og effektiv udryddelse af smittekilden?

- Er det sandt, at de veterinære tjenester og laboratorier i Grækenland udviser store forsinkelser, samt endvidere at udgifterne på sundhedsområdet i de sidste 5 år (40 mia. drakmer) ikke - som fastsat i fællesskabslovgivningen - er blevet anvendt til laboratorier, forskning og udstyr?

(1) EFT L 224 af 18.8.1990, s. 19.

(2) EFT L 168 af 2.7.1994, s. 31.

(3) EFT L 224 af 18.8.1990, s. 13.

Svar afgivet på Kommissionens vegne af David Byrne

(21. juni 2001)

Grækenland er med hensyn til sygdomseksponering i en særlig situation, fordi landet grænser op til tredjelande, hvor der findes sygdomme, som ikke forekommer i Fællesskabet. Når det er sagt, er Kommissionen bekendt med, at grækerne har problemer med de veterinære aktiviteter, hvorfor den også teknisk og økonomisk støtter adskillige af disse aktiviteter med henblik på at påvise og nedkæmpe sygdomsudbrud hurtigst muligt.

Kommissionen kan besvare det ærede medlems spørgsmål som følger:

- Programmerne for udryddelse, overvågning og bekæmpelse af sygdomme hos dyr gennemgås af Levnedsmiddel- og Veterinærkontoret (FVO) og af finansforvaltningen i Generaldirektoratet for Sundhed og Forbrugerbeskyttelse. Udførlige rapporter fra FVO's inspektionsbesøg, herunder en beskrivelse af de konstaterede uregelmæssigheder, offentliggøres på internettet (http://europa.eu.int/comm/food/fs/inspections/vi/reports/greece/index_en.html).

Hvad angår omkostninger til nedkæmpelse af udbruddene af mund- og klovsyge i Grækenland i 2000, indgav de græske myndigheder i januar 2001 ansøgning om GDR 2,35 mia. Der kan ydes finansielle tilskud på 60 % af sådanne omkostninger i medfør af artikel 11 i Rådets beslutning 90/424/EØF af 26. juni 1990 om visse udgifter på veterinærområdet.

Kommissionen har indtil nu ikke truffet beslutning om tilskud til omkostningerne, fordi de græske myndigheder har udskudt den finansielle kontrol på stedet.

- I henhold til bestemmelserne i artikel 5 i Rådets direktiv 90/423/EØF af 26. juni 1990 om ændring af direktiv 85/511/EØF om fællesskabsforanstaltninger til bekæmpelse af mund- og klovsyge, direktiv 64/432/EØF om veterinærpolitimæssige problemer ved handel inden for Fællesskabet med kvæg og svin samt direktiv 72/462/EØF om sundhedsmæssige og veterinærpolitimæssige problemer i forbindelse med indførsel af kvæg og svin samt fersk kød fra tredjelande skal medlemsstaterne udarbejde beredskabsplaner i tilfælde af mund- og klovsyge under iagttagelse af kriterierne i Kommissionens beslutning 91/42/EØF af 8. januar 1991 om fastlæggelse af de kriterier, der skal gælde for udarbejdelse af beredskabsplaner for bekæmpelse af mund- og klovsyge i henhold til artikel 5 i Rådets direktiv 90/423/EØF(1).

Grækenland forelagde ved skrivelse af 29. august 1991 sin beredskabsplan, som efter Kommissionens indgående vurdering blev godkendt med Kommissionens beslutning 93/455/EØF af 23. juli 1993 om godkendelse af beredskabsplaner for bekæmpelse af mund- og klovsyge(2).

Siden da har Grækenland nedkæmpet udbrud af mund- og klovsyge i 1994, 1996 og 2000 med anvendelse af stamping out, transportforbud og overvågning. Under hver af epidemierne foretog Kommissionen veterinære inspektionsbesøg, som ganske vist afslørede visse mangler, men mere vigtigt bekræftede, at der var iværksat vellykkede kontrolforanstaltninger for at udrydde sygdommen.

Udbruddet af mund- og klovsyge i 2000 blev konstateret på et tidligt tidspunkt takket være det transportforbud og den overvågning, der foretoges i forbindelse med overvågningsprogrammet EVROS for eksotiske sygdomme (mund- og klovsyge, kataralsk feber og kopper hos får samt får- og gedepest), som de græske myndigheder indførte i 1999. Dette program blev iværksat og samfinansieret af Kommissionen for første gang i 2000.

I september 2000 kort efter det seneste udbrud af mund- og klovsyge og efter krav fra Kommissionen til alle medlemsstater indsendte grækerne en revideret udgave af beredskabsplanen, der tog udgangspunkt i den erfaring, de havde høstet i de forløbne år. Den nye beredskabsplan kan bruges af Levnedsmiddel- og Veterinærkontoret i dets fortsatte tilsyn med beredskabsplanerne for mund- og klovsyge i alle medlemsstater. Den endelige rapport over disse inspektionsbesøg vil blive offentliggjort i henhold til Kommissionens procedurer, når vurderingen af alle medlemsstaters beredskabsplaner er færdiggjort.

- Resultaterne af FVO's inspektionsbesøg antyder, at Grækenlands største problemer med hensyn til programmerne for udryddelse, overvågning og bekæmpelse af sygdomme hos dyr er den utilstrækkelige bemanding, de begrænsede ressourcer til de lokale veterinærtjenester og laboratorier samt det lave antal aktive lokale veterinærtjenester. Disse tilstande har ganske rigtigt medført en mangelfuld gennemførelse af ovennævnte programmer. Kommissionen står i stadig forbindelse med de græske myndigheder for at få bugt med manglerne.

Kommissionen kan ikke bekræfte, at de nævnte kontrolgebyrer ikke er blevet brugt, idet der ikke findes tilgængelige data om emnet.

(1) EFT L 23 af 29.1.1991.

(2) EFT L 213 af 24.8.1993.